Veebruar 2017

**Veebruar 2017**, kroonika

2017. aasta veebruar algas kolmapäeval ja lõppes 28 ööpäeva pärast teisipäeval.

## [[1. veebruar]]

* Ameerika Ühendriikides California osariigis Berkeleys puhkesid seoses vastuolulise ajakirjaniku ja avaliku elu tegelase Milo Yiannopoulose California Ülikoolis toimuma pidanud loenguga rahutused, milles osalesid sajad inimesed. Kui rahumeelselt olid Yiannopoulose vastu protesteerima tulnud umbes 1500 inimest, siis umbes 150 maskides meeleavaldajat hakkasid korda rikkuma, lõhkusid ülikoolihoonete aknaid ja süütasid põlema elektrigeneraatori. Samuti ründasid nad kividega märulipolitseinikke. Politsei sulges kogu ülikoolilinnaku ja Yiannopoulos tühistas oma esinemise.
* Ameerika Ühendriikides Los Angeleses otsustas föderaalne ringkonnakohtunik Andre Birotte Jr, et president Donald Trumpi kehtestatud sissesõidupiirangud seitsme peamiselt muslimitest elanikkonnaga riikide kodanikele ei saa laieneda nendele inimestele, kellel on juba olemas seaduslik alus – viisa või elamisluba – Ameerika Ühendriikidesse sisenemiseks ja seal viibimiseks.
* Ameerika Ühendriikide Senat kiitis häältega 56:43 heaks Rex Tillersoni kandidatuuri riigisekretäri ametikohale ja samal päeval andis ta ametivande.
* Paapua Uus-Guinea parlament valis kindralkuberneri. Teises voorus osutus valituks 55 poolthäält saanud Bob Dadae.
* Rumeenias avaldas umbes 250 000 inimest meelt Sorin Grindeanu valitsuse otsuse vastu dekriminaliseerida erakorraliste määrustega mitmed korruptsioonikuritegude liigid. Suurim meeleavaldus toimus pealinnas Bukarestis, kus valitsuse sammude vastu protesteeris kuni 150 000 inimest. Meeleavaldused toimusid kokku aga 55 Rumeenia linnas.
* Saksamaa politsei otsis Hesseni liidumaal läbi 54 elamut, ettevõtet ja mošeed. Reidi käigus vahistati 36-aastane tuneesia päritolu mees, kes tegutses äärmusliku islamiorganisatsiooni Islamiriik värbajana ja keda kahtlustati terrorirünnaku ettevalmistamises. 
* Slovakkias alustas tegevust 125-meheline politsei eriüksus, mille ülesanne on võitlus äärmuslusega nii füüsilises maailmas kui ka arvutivõrkudes. Üksuse loomist ja tegevust tutvustas avalikkusele peaminister Robert Fico isiklikult.
* Ukraina võimud süüdistasid Venemaa mereväge tule avamises Ukraina transpordilennuki Antonov An-26 pihta Musta mere kohal. Venemaa mereväe Musta mere väejuhatus lükkas Ukraina süüdistused ametlikult tagasi.
* Uus-Meremaa peaminister Bill English määras parlamendivalimiste toimumise kuupäevaks 23. septembri.
* Wallise ja Futuna ülemadministraatoriks nimetati Jean-Francis Treffel.
* Eestis Tartus avati Rahvusarhiivi uus peahoone Noora, mille avamistseremoonial osalesid ka president Kersti Kaljulaid ning haridus- ja teadusminister Mailis Reps.

## [[2. veebruar]]

* Brasiilia parlamendi alamkoja esimeheks valiti 293 poolthäälega tagasi president Michel Temeri liitlane Rodrigo Maia.
* Rumeenia president Klaus Iohannis teatas, et vaidlustas kohtus Rumeenia valitsuse erakorralised määrused, millega dekriminaliseeriti mitmed korruptsioonikuriteod. Määrused on esile kutsunud ulatuslikke proteste ja õiguskaitseorganite kriitika valitsuse aadressil. Riigis jätkusid ka ulatuslikud meeleavaldused valitsuse määruste jõustamise vastu.
* Saksamaa liidukantsler Angela Merkel oli ametlikul ühepäevasel visiidil Türgis, kus ta kohtus nii president Recep Tayyip Erdoğaniga, peaminister Binali Yıldırımi kui ka opositsioonierakondade juhtidega.
* Türgi võimud andsid välja määruse 177 politseiniku vahistamiseks, keda kahtlustatakse seotuses 2016. aasta riigipöördekatsega. Kokku on Türgi võimud alates riigipöördekatsest ametist vabastanud 125 000 avaliku sektori töötajat ja vangistanud umbes 40 000 inimest.
* Eesti president Kersti Kaljulaid külastas Pärnu maakonda, kus ta kohtus omavalitsusjuhtide ja vabakonna esindajatega ning külastas maakonnas tegutsevaid ettevõtteid ja haridusasutusi.

## [[3. veebruar]]

* Ameerika Ühendriikides peatas Washingtoni osariigi Lääne föderaalkohturingkonna kohtunik James Robart ajutiselt president Donald Trumpi kehtestatud sissesõidukeeldude kehtivuse kogu riigi ulatuses. Vastavalt kohtuniku otsusele andis Ameerika Ühendriikide tolli- ja piirivalveagentuur lennuettevõtetele loa lubada lennukitesse kõigi nende seitsme riigi kodanikke, kellele sissesõidukeeld kehtis.
* Ameerika Ühendriikide rahandusministeerium kehtestas Iraanile hiljuti läbi viidud raketikatsetuse tõttu uued majandussanktsioonid. Sanktsioonide nimekirja lisati 13 Iraaniga seotud üksikisikut ja 12 ettevõtet.
* Malta pealinnas Vallettas toimus Euroopa Ülemkogu mitteametlik kohtumine, kus Eestit esindas peaminister Jüri Ratas.
* Prantsusmaal Pariisis Louvre'i kunstimuuseumis üritas matšeetedega relvastatud 29-aastane egiptlane kohaliku aja järgi kella 10 paiku tungida muuseumi ostukeskusse. Sõjaväepatrulli kuulunud sõdur tegi "Allahu akbar!" karjunud ründaja kahjutuks, tulistades teda kõhtu. Ründaja sai raskelt haavata. Muuseum evakueeriti ja jäi järgmise päevani suletuks.
* Valgevene president Alaksandr Łukašenka teatas, et ei pea otstarbekaks oma riigi territooriumile Venemaa õhujõudude baasi rajamist, milleks Venemaa on soovi avaldanud.
* Eesti president Kersti Kaljulaid oli ringsõidul Rapla maakonnas, kus ta kohtus omavalitsusjuhtide ja vabakonna esindajatega ning külastas maakonnas tegutsevaid ettevõtteid.
* Eesti kultuuriminister Indrek Saar ning ettevõtlus- ja infotehnoloogiaminister Urve Palo külastasid Narva linna.
* Eesti maaeluminister Tarmo Tamm külastas Põlvamaa põllumajandusettevõtteid.
* Eesti regionaalhalduse minister Mihhail Korb külastas Järva ja Rapla maakonda, kohtudes sealsete omavalitsusjuhtidega.
* Eesti siseminister Andres Anvelt külastas Pärnu maakonda ja avas Paikusel Sisekaitseakadeemia politsei- ja piirivalvekolledži uue lasketiiru.
* Eesti välisminister Sven Mikser oli ametlikul visiidil Rootsi pealinnas Stockholmis, kus ta kohtus Rootsi välisministri Margot Wallströmi ning Euroopa Liidu asjade ministri Ann Lindega.

## [[4. veebruar]]

* Ameerika Ühendriikide justiitsministeerium esitas hilisõhtul apellatsiooni föderaalkohtuniku James Robarti eelmise päeva otsuse peale, millega peatati president Donald Trumpi kehtestatud sissesõidukeelud, taotledes omakorda selle otsuse kehtivuse kohest peatamist.

## [[5. veebruar]]

* Ameerika Ühendriikide 9. föderaalkohturingkonna apellatsioonikohus ei rahuldanud justiitsministeeriumi eelmise päeva taotlust kohtuotsuse peatamiseks, millega oli peatatud president Donald Trumpi sissesõidukeeldude kehtivus.
* Liechtensteinis toimusid parlamendivalimised. Valimised võitis Progressiivne Kodanikepartei, mis sai 35,2% antud häältest ja 9 kohta 25-liikmelises parlamendis. Teine suurem partei, Isamaaline Liit sai 33,7% antud häältest ja 8 kohta parlamendis. Valimisaktiivsus oli 77,8%.
* Rumeenias tühistas peaminister Sorin Grindeanu valitsus pärast viis päeva kestnud massimeeleavaldusi oma erakorralised määrused, millega oleks dekriminaliseeritud mitmed korruptsioonikuriteod.
* Türgi politsei alustas kahepäevast operatsiooni isikute tabamiseks, keda kahtlustati koostöös äärmusliku islamiliikumisega Islamiriik. Türgi meedia andmetel peeti kahe päeva jooksul kinni umbes 820 inimest.
* Venemaal Moskvas pühitses Moskva ja kogu Venemaa patriarh Kirill Moskva Patriarhaadi Eesti Õigeusu Kiriku Tallinna piiskopkonna abipiiskopiks arhimandriit Sergi, kes sai tiitliks Maardu piiskop.

## [[6. veebruar]]

* Belgias Brüsselis toimus Euroopa Liidu välisministrite kohtumine, millel osales ka Eesti välisminister Sven Mikser. Kohtumise kesksed teemad olid olukord Egiptuses, Liibüas, Lähis-Idas ja Ukrainas.
* Hispaanias Barcelonas algas kohtuprotsess Kataloonia autonoomse piirkonna endise presidendi Artur Masi üle, kes 2014. aastal korraldas Kataloonias vaatamata Hispaania ülemkohtu keelule iseseisvusreferendumi. Kohtu ette olid Masile toetust avaldama kogunenud tuhanded katalaani iseseisvuslased.
* Iisraeli parlament Knesset võttis häältega 60:52 vastu seaduse, millega legaliseeriti Iisraeli okupeeritud Jordani Läänekaldal asuvad 4000 juudi asunike elamut. Iisraeli peaprokurör teatas juba enne seaduse vastuvõtmist, et seadus on vastuolus põhiseadusega ja tema seda ülemkohtus kaitsma ei hakka.
* Iisraeli tabas Gaza tsoonist tulistatud rakett, mis inimohvreid kaasa ei toonud. Iisrael vastas rünnakule õhulöökidega islamistliku liikumise Ḩamās positsioonidele, milles sai vigastada üks inimene.
* Rumeenias jätkusid vaatamata valitsuse eelmise päeva otsusele tühistada suuri vastuolusid põhjustanud erakorralised määrused korruptsioonikuritegude dekriminaliseerimiseks ulatuslikud meeleavaldused, millel nõuti valitsuse tagasiastumist. Pealinnas Bukarestis avaldas valitsushoone ees meelt 25 000 inimest.
* Saksamaal leppisid Saksamaa Kristlik-Demokraatlik Liit ja Kristlik-Sotsiaalne Liit kokku, et nende ühine liidukantsleri kandidaat 2017. aasta parlamendivalimistel on Angela Merkel.
* Somaalias toimus riigi ajaloo esimene presidendikandidaatide teledebatt.
* Suurbritannias tähistati kuninganna Elizabeth II troonile tuleku 65. aastapäeva.
* Venemaa president Vladimir Putin rahuldas Permi krai kuberneri Viktor Bassargini tagasiastumispalve ja nimetas kuberneri kohusetäitjaks Maksim Rešetnikovi.
* Eesti president Kersti Kaljulaid nimetas Eesti suursaadikuks Belgias Lembit Uibo. Samuti kutsus president tagasi Eesti suursaadiku Šveitsis Gert Antsu ja nimetas tema asemele Rein Oidekivi.
* Eesti Konservatiivne Rahvaerakond võttis XIII Riigikogus menetlusest tagasi seaduseelnõu, mis oleks keelustanud avalikes kohtades burka või *[[niqāb]]i* kandmise, kuna eelnõu eesmärk oli liiga kitsas ja parlamendi enamus ei oleks seda sellisel kujul toetanud.
* Eestisse saabus kahepäevasele visiidile Euroopa Põhiõiguste Ameti direktor Michael O'Flaherty, kes kohtus teiste seas ka Eesti justiitsministri Urmas Reinsaluga.
* Eestis Tapal algas neli päeva kestev Taani diviisi staabiõppus "Red Knight", millel osalevad Eesti, Läti, Leedu ja Taani kaitseväelased.

## [[7. veebruar]]

* Afganistani pealinnas Kabulis Afganistani ülemkohtu hoone ees toimunud pommiplahvatuses hukkus vähemalt 20 inimest ja veel 41 inimest toimetati haiglaravile. Esialgu keegi rünnaku eest vastutust ei võtnud.
* Ameerika Ühendriikide Senat kinnitas häältega 51:50 haridusministriks Betsy DeVosi. Kuna senaatorite hääled jagunesid 50:50, lahendas viigi DeVosi kasuks asepresident Mike Pence'i hääl. Sellega sai Pence'ist esimene asepresident Ameerika Ühendriikide ajaloos, kelle hääl on otsustanud ministri ametisse nimetamise.
* Austraalia senaator Cory Bernardi teatas, et lahkub valitsevast erakonnast Austraalia Liberaalne Partei ja asutab uue erakonna Austraalia Konservatiivid. Kui Bernardi uue parteiga peaks ühinema kas või ükski praeguse valitsuskoalitsiooni liige parlamendi alamkojast, jääb peaminister Malcolm Turnbulli valitsus parlamendis vähemusse.
* Ecuadori pealinnas Quitos algasid ametlikud rahuläbirääkimised Colombia valitsuse ja marksistliku relvarühmituse Rahvuslik Vabastusarmee (ELN) vahel.
* Haiti presidendina astus ametisse Jovenel Moïse.
* Leedusse saabus Saksamaa relvajõudude pataljon, mis on esimene 2016. aastal NATO tippkohtumisel saavutatud kokkuleppe kohaselt Balti riikidesse ja Poolasse paigutatavatest lisaüksustest. Saksa kaitseväelasi tervitasid Ruklas Leedu president Dalia Grybauskaitė ja Saksamaa kaitseminister Ursula von der Leyen.
* Saksamaa liidukantsler Angela Merkel oli ametlikul visiidil Poola pealinnas Varssavis, kus ta kohtus Poola peaministri Beata Szydło ning valitseva erakonna Õigus ja Õiglus esimehe Jarosław Kaczyńskiga.
* Šotimaa parlament lükkas häältega 90:34 tagasi Suurbritannia Euroopa Liidust lahkumise algatamise. Šotimaa parlamendi hääletustulemus ei ole Suurbritannia valitsusele siduv ja nii oli sellel vaid sümboolne tähendus.
* Türgi valitsus vabastas kahtlustatuna seotuses 2016. aasta riigipöördekatsega ametist veel 4400 avaliku sektori töötajat. Vallandatute seas oli rohkelt õpetajaid, õppejõude ja politseinikke.
* Venemaa president Vladimir Putin rahuldas Burjaatia Vabariigi pea Vjatšeslav Nagovitsõni tagasiastumispalve ja nimetas vabariigi pea kohusetäitjaks Aleksei Tsõdenovi.
* Eesti haridus- ja teadusminister Mailis Reps külastas Ida-Viru maakonda, kus kohtus mitmete linnajuhtidega ja külastas maakonna õppeasutusi.
* Eesti kultuuriminister Indrek Saar alustas kahepäevast visiiti Belgias Brüsselis, mille eesmärk on valmistada ette Eesti eesistumist Euroopa Liidus.
* Eesti riigihalduse minister Mihhail Korb oli visiidil Ida-Virumaal, kus ta kohtus Kiviõli, Sillamäe ja Narva omavalitsusjuhtidega.
* Eesti rahandusminister Sven Sester oli ringsõidul Harjumaal, kus ta külastas Paldiskit ja Laulasmaad. Muude objektide seas tutvus rahandusminister ka Arvo Pärdi Keskusega.

## [[8. veebruar]]

* Ameerika Ühendriikide president Donald Trump ja Türgi president Recep Tayyip Erdoğan pidasid telefonikõne, milles leppisid kokku ühistegevuses Süüria territooriumil äärmusliku islamiorganisatsiooni Islamiriik vastu.
* Ameerika Ühendriikide Senat kinnitas häältega 52:47 justiitsministriks Alabama senaatori Jeff Sessionsi. Järgmisel päeval astus ta ka ametisse.
* Ameerika Ühendriikides tõkestas Columbia ringkonna kohus tervisekindlustusfirmade Anthem ja Cigna ühinemise, mis oleks kohtuniku hinnangul halvendanud olukorda juba niigi kontsentreerunud tervisekindlustusturul ja toonud tõenäoliselt kaasa kindlustusvõtjatele hinnatõusu.
* Rumeenias võitis peaminister Sorin Grindeanu valitsus parlamendis toimunud umbusaldushääletuse. Valitsus umbusaldamist toetas 329-liikmelises parlamendis 161 liiget, vastu oli 8 liiget, valitsuskoalitsiooni liikmed hääletusel ei osalenud.
* Somaalia parlamendis toimusid presidendivalimised. Enim hääli said senine president Xasan Shiikh Maxamuud (88 häält) ja endine peaminister Maxamed Cabdullaahi Maxamed (72 häält). Teises voorus sai Cabdullaahi Maxamed 184 häält ja Shiikh Maxamuud 97 häält. Pärast seda tunnistas Shiikh Maxamud oma kaotust ja loobus edasi kandideerimast, muutes kolmanda valimisvooru korraldamise tarbetuks. Cabdullaahi Maxamed vannutati samal päeval ka presidendina ametisse.
* Tai valitsus teatas, et algselt 2017. aastaks kavandatud parlamendivalimised lükatakse edasi 2018. aasta veebruari.
* Venemaal Kirovis mõistis kohus opositsioonipoliitiku Aleksei Navalnõi süüdi puiduettevõtte Kirovles varade riisumises ja määras talle karistuseks viis aastat vangistust tingimisi. Kohtuotsus ei võimalda Navalnõil tõenäoliselt kandideerida 2018. aasta presidendivalimistel.
* Eestis algatas meediakontsern AS Eesti Meedia kontserni kuuluvate ettevõtete konsolideerimisprotsessi. Sellega seoses teatati Postimees Grupi juhatuse esimehe Peep Kala ja Kanal 2 juhatuse esimehe Urmas Oru ametist lahkumisest. Samast päevast asus Eesti Meedia sisu- ja programmidirektorina tööle Ettevõtluse Arendamise Sihtasutuse endine juht Hanno Tomberg.
* Eesti president Kersti Kaljulaid alustas kahepäevast ametlikku visiiti Lätis Riias, kus ta osales Baltimaade riigipeade kohtumisel ametist lahkuva Saksamaa liidupresidendi Joachim Gauckiga.
* Vabariigi Presidendi Kantselei teatas, et on otsustanud loobuda president Toomas Hendrik Ilvese ajal algatatud plaanist renoveerida Tallinnas Rocca al Mares asuv Liberty suvemõis presidendi ametlikuks residentsiks.

## [[9. veebruar]]

* Ameerika Ühendriikide 9. föderaalkohturingkonna apellatsioonikohus jättis jõusse varasema kohtuotsuse, millega oli ajutiselt peatatud president Donald Trumpi dekreetide kehtivus, mis olid keelanud Ameerika Ühendriikidesse sisenemise seitsme peamiselt muslimitest elanikkonnaga riikide kodanikel.
* Haitil esitas tagasiastumispalve peaminister Enex Jean-Charles.
* Iisraeli Elati kuurortlinna tabas Egiptuse Siinai poolsaarelt lähtunud raketirünnak, mis ohvreid endaga kaasa ei toonud. Üks rakettidest langes maha inimtühjas paigas, teise püüdis kinni Iisraeli raketitõrjekilp. Vastutuse rünnaku eest võttis üks islamistliku äärmusorganisatsiooniga Islamiriik seotud rühmitustest.
* Nigeeria pealinnas Abujas avaldas üle 700 inimest meelt valitsuse majanduspoliitika vastu, väljendades sellega rahulolematust Aafrika majanduslikult võimsaimas riigis tekkinud majandusseisakuga.
* Rumeenias astus tagasi justiitsminister Florin Iordache. Tema esitatuna oli valitsus vastu võtnud erakorralised määrused teatud korruptsioonikuritegude dekriminaliseerimiseks, mis hiljem massimeeleavalduste survel tühistati.
* Saksamaal viidi läbi 12 politseioperatsiooni, mille käigus peeti Göttingeni ülikoolilinnas kinni kaks islamiäärmuslast, keda kahtlustati terrorirünnakute ettevalmistamises. Operatsioonide käigus leiti ja konfiskeeriti tuli- ja külmrelvi ning laskemoona.
* Türgi president Recep Tayyip Erdoğan ja Venemaa president Vladimir Putin leppisid telefonikõnes kokku, et tihendavad ja koordineerivad senisest paremini oma ühist sõjategevust äärmusliku islamiliikumise Islamiriik vastu Süüria territooriumil.
* Eesti president Kersti Kaljulaid kinnitas riiklike teenetemärkide kavaleride nimekirja, kuhu 2017. aastal kuulub kokku 113 inimest.
* Eesti valitsus kinnitas riiklike kultuuri-, spordi- ja teaduspreemiate laureaatide nimekirja. Kultuuri elutöö preemia saavad dirigent Neeme Järvi, näitleja Lembit Ulfsak ning teoloog ja tõlkijat Kalle Kasemaa.
* Eesti Rahvusraamatukogus tehti teatavaks 2016. aasta kauneimad raamatud, mis selgitati välja konkurssidega "25 kauneimat Eesti raamatut" ja "5 kauneimat Eesti lasteraamatut".

## [[10. veebruar]]

* Ameerika Ühendriikide Senat kinnitas häältega 52:47 tervise- ja sotsiaalministriks Esindajatekoja liikme Tom Price'i, kes vannutati ka samal päeval ametisse.
* Angola pealinna Luanda jalgpallistaadionil jalgpallimängu ajal puhkenud rüseluses hukkus 17 inimest ja veel 59 inimest sai eri raskusastmega vigastusi. Õnnetus juhtus, kui sajad inimesed püüdsid pääseda inimesi täis staadionile ja osa neist tallati puhkenud rüseluses jalge alla.
* Iraanis kogunesid sajad tuhanded inimesed meeleavaldustele, et avaldada toetust oma usujuhtidele ja protesteerida Ameerika Ühendriikide presidendi Donald Trumpi poliitika vastu.
* Jaapani peaminister Shinzō Abe alustas ametlikku visiiti Ameerika Ühendriikides, et pidada kaks päeva läbirääkimisi Ameerika Ühendriikide presidendi Donald Trumpiga. Visiidi esimesel päeval olid peamisteks teemadeks kaubandus ja julgeolekualane koostöö.
* Peruu kuulutas seoses korruptsioonijuurdlusega rahvusvaheliselt tagaotsitavaks riigi ekspresidendi Alejandro Toledo.
* Poola peaminister Beata Szydło sai oma kodulinna Oświęcimi lähistel toimunud autoõnnetuses kergelt vigastada. Ta toimetati esialgu läbivaatusele kohalikku haiglasse ja sealt helikopteriga edasi pealinna Varssavi haiglasse.
* Prantsusmaa lõunaosas Montpellier' linnas vahistas politsei neli islamiäärmuslast, keda kahtlustati terrorirünnaku ettevalmistamises. Väidetav rünnak oleks pidanud aset leidma riigi pealinnas Pariisis.
* Suurbritannia kodukeemia- ja tervisetoodete firma Reckitt Benckiser teatas, et ostab Ameerika Ühendriikide lastetoiduettevõtte Mead Johnson Nutrition. Tehingu väärtus on 16,6 miljardit USA dollarit.
* Ühinenud Rahvaste Organisatsiooni peasekretär António Guterres alustas ringsõitu Lähis-Idas. Visiidi esimesel päeval külastas ta İstanbuli, kus pidas läbirääkimisi Türgi peaministri Binali Yıldırımiga.
* Eesti riigihalduse minister Mihhail Korb oli visiidil Järvamaal, kus ta kohtus Paide ja Rapla omavalitsusjuhtidega.
* Eesti Raudtee juhatuse esimees Sulev Loo esitas ettevõtte nõukogule avalduse ametist lahkumiseks.
* Eesti Reformierakonna juhatus kinnitas erakonna uueks peasekretäriks alates 1. märtsist Tõnis Kõivu.
* Tallinnas algas rahvusvaheline turismimess Tourest, mille avas ettevõtlus- ja infotehnoloogiaminister Urve Palo.
* Tallinnas algas idapartnerluse aastakonverents, mille teema oli "Koostöö ja kommunikatsioon: väljakutsed Idapartnerluses 2017. aastal". Konverentsi avas välisminister Sven Mikser.

## [[11. veebruar]]

* Afganistanis Helmandi provintsi pealinnas Lashkargāh's pangakontori ees toimunud enesetapurünnakus hukkus seitse ja sai vigastada 20 inimest.
* Indias Uttar Pradeshi osariigis algasid osariigi parlamendi valimised.
* Iraagi pealinnas Bagdadis avaldasid tuhanded šiiidid meelt valitsusasutustes lokkava korruptsiooni vastu. Puhkesid ka kokkupõrked meeleavaldajate ja politsei vahel, milles hukkus kokku seitse inimest.
* Itaalias Genovas toimus erakonna Forza Nuova organiseerimisel Euroopa paremäärmuslike erakondade juhtide kohtumine. Kohtumise vastu oli omakorda kogunenud meelt avaldama umbes tuhat vasakpoolset demonstranti, kellega ühines ka Genova linnapea Marco Doria.
* Kambodža peamise opositsioonierakonna Kambodža Rahvusliku Päästmise Partei esimees Sam Rainsy astus partei huvide kaitsmiseks ametikohalt tagasi. Peaminister Hun Sen oli ähvardanud vastu võtta seaduse, millega keelatakse valimistel kandideerimine viieks aastaks kõigil kohtulikus korras karistatud isikutel, Rainsy on aga (tõenäoliselt fabritseeritud) süüdistuste alusel korduvalt süüdi mõistetud.
* Kreekas Thessaloníkis evakueeriti Teise maailmasõja aegse lennukipommi kahjutuks tegemise tõttu ajutiselt kodudest ligi 70 000 inimest.
* Panamas vahistati õigusabifirma Mossack Fonseca kaks asutajat, kellele esitati ametlik süüdistus rahapesus seoses Brasiilias vallandunud korruptsiooniskandaaliga. Mossack Fonseca firma oli 2016. aastal tuntuks saanud seoses niinimetatud Panama dokumentide lekkega.
* Türgi keskvalimiskomisjon määras uue põhiseaduse rahvahääletuse toimumise kuupäevaks 16. aprilli.

## [[12. veebruar]]

* Ameerika Ühendriikides California osariigis evakueeriti Oroville'i järve tammi ülevoolukanali kokkuvarisemise ohu tõttu kodudest ligi 188 000 inimest.
* Ameerika Ühendriikides Los Angeleses kuulutati välja 59. Grammy auhindade laureaadid. Briti laulja Adele võitis aasta albumi, aasta laulu, aasta salvestuse, parima poplaulu ja popalbumi auhinna. Postuumselt sai oma viimase albumi eest viis auhinda ka David Bowie.
* Põhja-Korea korraldas Jaapani mere kohal keskmaaraketi Musudan katsetuse. Tegemist oli Põhja-Korea esimese raketikatsetusega pärast uue administratsiooni võimuletulekut Ameerika Ühendriikides ja rahvusvaheline avalikkus käsitles seda ootuspärase provokatsioonina.
* Saksamaal toimusid presidendivalimised. Vastavalt kahe suurima partei, Kristlik-Demokraatliku Liidu ja Sotsiaaldemokraatliku Partei kokkuleppele valis Liidukogu 931 poolthäälega presidendiks endise välisministri, sotsiaaldemokraat Frank-Walter Steinmeieri.
* Türkmenistanis toimusid presidendivalimised. Valimised võitis 97,7% häältega senine president Gurbanguly Berdimuhammedow. Valimisaktiivsus oli 97,3%.
* Eestis Pärnus toimus Sotsiaaldemokraatliku Erakonna volikogu, mille keskseks teemaks oli 2017. aasta kohaliku omavalitsuse volikogude valimiseks valmistumine.

## [[13. veebruar]]

* Ameerika Ühendriikide Senat kinnitas häältega 53:47 rahandusministriks Steven Mnuchini ja häältega 100:0 veteraniküsimuste ministriks David Shulkini. Mnuchin vannutati ametisse samal päeval, Shulkin järgmisel päeval.
* Ameerika Ühendriikide presidendi Donald Trumpi riikliku julgeoleku nõunik Michael Flynn teatas tagasiastumisest. Flynni tagasiastumise tingis asjaolu, et ta oli enne Trumpi ametisse astumist arutanud Venemaa suursaadikuga Venemaa vastaste majandussanktsioonide võimalikku tühistamist ning andnud selle vestluse kohta asepresidendile Mike Pence'ile eksitavat teavet.
* Hiina Vabariigi pealinna Taipei lähistel maanteel kaldus küljele ja läks ümber turismibuss. 44 bussis viibinud inimesest hukkus 30 sündmuskohal ja 2 surid hiljem haiglas. Enamik turiste olid Hiina Vabariigi elanikud.
* Iisraelis Tel Avivis algas 16. veebruarini kestev rahvusvaheline muusikafestival MustonenFest.
* Kanada peaminister Justin Trudeau alustas ametlikku visiiti Ameerika Ühendriikides ja kohtus Washingtonis Ameerika Ühendriikide presidendi Donald Trumpiga.
* Malaisia pealinnas Kuala Lumpuris suri Põhja-Korea juhi Kim Chŏng-uni 46-aastane poolvend Kim Chŏng-nam. Kuigi Malaisia võimud esialgu tema surma põhjust ei avalikustanud, väljendasid Ameerika Ühendriikide ja Lõuna-Korea võimud avalikult arvamust, et Kimi tapsid Põhja-Korea agendid.
* Pakistanis Lahore'i linnas Pandžabi provintsi parlamendi hoone lähistel toimus pommiplahvatus, milles hukkus vähemalt 13 inimest ja veel 83 inimest sai vigastada. Rünnaku korraldas enesetaputerrorist, vastutuse rünnaku eest võttis islamistliku äärmusliikumisega Ţālebān seotud rühmitus Jamaat-ur-Ahrar.
* Venemaa president Vladimir Putin rahuldas Novgorodi oblasti kuberneri Sergei Mitini tagasiastumispalve ja nimetas kuberneri kohusetäitjaks Andrei Nikitini.

## [[14. veebruar]]

* Ameerika Ühendriikide Salateenistuse direktor Joseph Clancy teatas, et astub 4. märtsil ametist tagasi.
* Serbia valitsev Progressiivne Partei valis oma presidendikandidaadiks peaminister Aleksandar Vučići.
* Suurbritannia välisminister Boris Johnson oli visiidil Gambias, kus ta kohtus riigi uue presidendi Adama Barrow'ga. Pärast kohtumist teatas Johnson, et demokraatliku riigikorralduse juurde tagasi pöördunud Gambia on valmis taas liituma Rahvaste Ühendusega, kust eelmine president Yahya Jammeh 2013. aastal välja astus.
* Venemaa president Vladimir Putin rahuldas Rjazani oblasti kuberneri Oleg Kovaljovi tagasiastumispalve ja nimetas kuberneri kohusetäitjaks Nikolai Ljubimovi.
* Eesti justiitsminister Urmas Reinsalu alustas kahepäevast visiiti Poolas, mille raames kohtus ta oma Poola kolleegi Zbigniew Ziobroga.
* Eesti kaitseminister Margus Tsahkna oli ametlikul visiidil Rootsis Stockholmis, kus ta pidas koos Rootsi kaitseministri Peter Hultqvistiga avaliku loengu.
* Eesti riigihalduse minister Mihhail Korb oli visiidil Põlva maakonnas.
* Tallinnas Nordic Hotel Forumis algas kahepäevane rahvusvaheline PISA konverents, mille üke peaesinejaid oli Majanduskoostöö ja Arengu Organisatsiooni haridusvaldkonna peadirektor Andreas Schleicher. Konverentsi avamisel osalesid peaminister Jüri Ratas ning haridus- ja teadusminister Mailis Reps.
* Eesti Maksumaksjate Liit andis maksumaksja vaenlase nimetuse Ettevõtluse Arendamise Sihtasutusele viimase rolli eest avalikkusele arusaamatus Eesti brändi projektis ja president Toomas Hendrik Ilvesele kuuluva Ärma talu rahastamisskandaalis. Maksumaksja sõbra nimetus jäeti teist aastat järjest välja andmata.

## [[15. veebruar]]

* Ameerika Ühendriikide pealinnas Washingtonis kohtusid Ameerika Ühendriikide president Donald Trump ja Iisraeli peaminister Binyamin Netanyahu. Trump kutsus kohtumisele järgnenud pressikonverentsil Netanyahut üles pidurdama veidi juudi asunduste rajamist palestiinlaste aladele.
* Ameerika Ühendriikides taandas tööministri kandidaat Andrew Puzder oma kandidatuuri, sest selgus, et tal puudub Senatis piisav toetus ametisse kinnitamiseks. Järgmisel päeval nimetas president Trump uueks tööministri kandidaadiks Alexander Acosta.
* Belgias Brüsselis algas NATO kaitseministrite kahepäevane kohtumine, millel osales teiste seas ka Ameerika Ühendriikide uus kaitseminister James Mattis. Eestit esindas kaitseminister Margus Tsahkna.
* Euroopa Parlament kiitis heaks Euroopa Liidu – Kanada vabakaubandusleppe. Leppe poolt hääletas 408 parlamendi liiget, vastu oli 254 parlamendi liiget.
* Hollandis algas parlamendivalimiste ametlik valimiskampaania.
* Iirimaal võitis peaminister Enda Kenny valitsus parlamendis toimunud usaldushääletuse. Valitsust toetas 57, vastu oli 52 ja hääletusel ei osalenud 44 parlamendi liiget.
* Indoneesias toimusid kohalike omavalitsuste valimised.
* Iraagi pealinna Bagdadi peamiselt šiiitidega asustatud Madīnat as-Sadri linnaosas toimunud autopommi plahvatuses hukkus 15 ja sai vigastada 50 inimest.
* Venemaa president Vladimir Putin rahuldas Karjala Vabariigi pea Aleksandr Hudilaineni tagasiastumispalve ja nimetas vabariigi pea kohusetäitjaks Artur Parfentšikovi.
* Venezuela võimud keelasid riigis meediakontserni CNN hispaaniakeelse telekanali transleerimise, süüdistades kanalit rahu ja demokraatliku stabiilsuse õõnestamises. Hispaaniakeelne CNN oli avaldanud loo dokumendipettustest Venezuela saatkonnas Iraagis.
* Eesti president Kersti Kaljulaid kutsus tagasi Eesti suursaadiku Kataris Andres Punga ja nimetas tema asemele suursaadikuks Sander Soone. Samuti kutsus president tagasi suursaadiku Sloveenias Celia Kuningas-Saagpaku ja nimetas tema asemele suursaadikuks Sten Schwede.
* Eesti maaeluminister Tarmo Tamm külastas Tori Hobusekasvandust.

## [[16. veebruar]]

* Iraagi pealinna Bagdadi lõunaosas toimus autopommi plahvatus, milles hukkus vähemalt 51 ja sai vigastada veel 55 inimest. Rünnaku eest võttis vastutuse äärmuslik islamiliikumine Islamiriik.
* Pakistani lõunaosas Sindhi provintsis Sehwani linnas sufistliku pühapaiga juures toimunud enesetapurünnakus hukkus 72 inimest ja veel üle 150 inimese sai vigastada. Vastutuse rünnaku eest võttis äärmuslik islamiliikumine Islamiriik.
* Saksamaal Bonnis toimus rühma G-20 välisministrite kohtumine. Selle kõrval pidasid oma esimese kahepoolse kohtumise ka Ameerika Ühendriikide uus riigisekretär Rex Tillerson ja Venemaa välisminister Sergei Lavrov.
* Eesti Posti nõukogu määras alates 1. maist ettevõtte juhatuse esimeheks Joona Saluveeri.

## [[17. veebruar]]

* Aleksandria patriarh Theodoros II pühitses ametisse esimese naisdiakoni. Aleksandria Õigeusu Kiriku püha sinod taastas naiste diakonaadi oma otsusega 2016. aasta novembris. Teised õigeusu kirikud veel naiste diakonaati taastanud ei ole.
* Ameerika Ühendriikide Senat kinnitas häältega 52:46 Keskkonnakaitse Agentuuri juhiks Oklahoma osariigi senise peaprokuröri Scott Pruitti, kes samal päeval ka ametisse vannutati.
* Belgias Brüsselis toimus Euroopa Liidu haridusministrite kohtumine, kus osales ka Eesti haridus- ja teadusminister Mailis Reps.
* Saksamaal Münchenis algas rahvusvaheline Müncheni julgeolekukonverents. Eestit esindasid konverentsil teiste seas president Kersti Kaljulaid, eelmine president Toomas Hendrik Ilves, välisminister Sven Mikser, kaitseminister Margus Tsahkna ja kaitseväe juhataja Riho Terras.
* Soome parlament Eduskunta lükkas häältega 120:48 tagasi enam kui 100 000 allkirjaga petitsiooni, millega sooviti samasooliste abielu võimaldava seaduse tühistamist. Seaduse võttis parlament vastu 2014. aastal ja see jõustub märtsis 2017.
* Türgi kaguosas Viranşehiri linnas plahvatas elumaja juures autopomm, plahvatuses hukkus üks laps ja sai vigastada veel 17 inimest.
* Valgevene pealinnas Minskis avaldas umbes 2000 inimest meelt 2015. aastal kehtima hakanud seaduse vastu, millega kehtestati täiendav maks neile inimestele, kes ei tööta aastas vähemalt 183 päeva.
* Eesti peaminister Jüri Ratas oli ringsõidul Ruhnu saarel ja Saare maakonnas.
* Eesti maaeluminister Tarmo Tamm külastas Võru maakonda.
* Eesti riigihalduse minister Mihhail Korb külastas Tartu, Elva ja Võru linnasid.
* Eesti õiguskantsler Ülle Madise avaldas seisukoha, milles leidis, et Jüri Ratase valitsuse plaan tõsta lahja alkoholi aktsiisi 2017. ja 2018. aastal senisest kiiremas tempos on vastuolus põhiseadusega.

## [[18. veebruar]]

* Albaania pealinnas Tiranas avaldasid tuhanded poliitilise opositsiooni toetajad meelt vabade valimiste toetuseks. Nad nõudsid ka peaminister Edi Rama tagasiastumist ja tehnokraatide valitsuse moodustamist kuni parlamendivalimiste läbiviimiseni. Osa meeleavaldajaid keeldus valitsushoone eest lahkumast ja püstitas sinna hiiglasliku telgi.
* Ameerika Ühendriikide asepresident Mike Pence esines Müncheni julgeolekukonverentsil kõnega, kus kinnitas Ameerika Ühendriikide pühendumist NATO-le ja transatlantilisele kaitsekoostööle tervikuna. Muuhulgas kohtus Pence sel päeval konverentsi raames ka Baltimaade riigipeade Kersti Kaljulaidi, Raimonds Vējonise ja Dalia Grybauskaitėga.
* Ameerika Ühendriikide president Donald Trump viitas oma kõnes väidetavalt eelmisel õhtul Rootsis toimunud vahejuhtumile immigrantidega, mida hiljem ei suutnud keegi tuvastada. Rootsi välisministeeriumi järelepärimisele reageerides väitis Trump, et oli rääkinud uudistekanalist Fox News nähtud uudisloo põhjal.
* Argentinas Mendoza provintsis toimus avarii Tšiilisse teel olnud bussiga. Bussis viibinud 40 inimesest hukkus 19 inimest.
* Filipiinide pealinnas Manilas avaldasid tuhanded katoliiklased meelt surmanuhtluse ja president Rodrigo Duterte algatatud narkovastase võitluse vastu, mis on kaasa toonud narkodiilerite ja narkomaanide laialdased kohtuvälised hukkamised.
* Hollandi immigratsioonivastane poliitik Geert Wilders alustas ametlikku valimiskampaaniat, mille keskmes on lubadused peatada muslimite immigratsioon Hollandisse ja sulgeda kõik Hollandis asuvad mošeed.
* Paapua Uus-Guineas suri peatselt ametist lahkuma pidanud kindralkuberner Michael Ogio. Järgmisel päeval asus kindralkuberneri kohuseid ajutiselt täitma parlamendi esimees Theo Zurenuoc.
* Eestis Tartumaal Elvas avati Elva kultuurikeskuse renoveeritud hoone. Hoone avamisel osales kultuuriminister Indrek Saar.

## [[19. veebruar]]

* Ameerika Ühendriikide toiduainetööstuse ettevõte Kraft Heinz ja Suurbritannia-Hollandi tarbe- ja toidukaupu tootev ettevõte Unilever teatasid, et loobuvad ühinemisest. Kraft oli teinud Unileverile pakkumise summas 143 miljardit USA dollarit, kuid Unilever lükkas selle tagasi.
* Ameerika Ühendriikide telekommunikatsioonifirma Verizon Communications allkirjastas lepingu internetiteenuste ettevõtte Yahoo! omandamiseks. Tehingu väärtuseks kujunes 4,48 miljardit USA dollarit, selle üksikasjad avalikustati 21. veebruaril.
* Colombia pealinnas Bogotás toimus härjavõitlusareeni lähistel plahvatus, milles sai vigastada 26 inimest, kellest enamik olid politseiametnikud. Plahvatus toimus ajal, mil politsei tegi ettevalmistusi härjavõitluse vastase meeleavalduse toimumiseks.
* Ecuadoris toimusid presidendi- ja parlamendivalimised. Kuna keegi presidendikandidaatidest võitmiseks vajalikku toetust ei kogunud, lükkus presidendi väljaselgitamine edasi teise valimisvooru 2. aprillil. Teise vooru pääsesid edasi 39% valijate toetuse pälvinud vasakpoolne kandidaat Lenín Moreno ja 28% valijate toetuse pälvinud paremtsentristlik kandidaat Guillermo Lasso. Esimese vooru valimisaktiivsus oli umbes 82%.
* Gruusia pealinnas Thbilisis avaldasid tuhanded inimesed meelt sõltumatu telekanali Rusthavi 2 toetuseks, mis võitleb kohtus endise omanikuga, kes soovib kontrolli telekanali üle endale tagasi. Kriitikute hinnangul on tegemist katsega vaigistada valitsuse suhtes kriitilist meediakanalit.
* Iraagi armee alustas pealetungi Mosuli lääneosa vallutamiseks äärmuslikult islamiliikumiselt Islamiriik.
* Malta pealinnas Vallettas avaldasid tuhanded inimesed meelt seaduseelnõu vastu, mis sunniks uudiseid vahendavaid veebilehti ennast valitsuse juures registreerimiseks.
* Montenegro prokurör süüdistas Venemaa võime 2016. aasta oktoobrisse kavandatud riigipöördekatse organiseerimises, eesmärgiga takistada Montenegro liitumist NATO-ga. Venemaa presidendi administratsioon lükkas järgmisel päeval süüdistused tagasi.
* Somaalia pealinnas Muqdishos turul toimunud enesetaputerroristi rünnakus hukkus 39 ja sai vigastada veel umbes 50 inimest.
* Eestis Järvamaal toimus Kaitseliidu korraldatud Admiral Johan Pitka mälestusmatk.
* Eesti kaitseminister Margus Tsahkna alustas neli päeva kestvat visiiti Araabia Ühendemiraatides Abu Dhabis, et osaleda maailma ühel suuremal kaitsetööstusmessil IDEX.

## [[20. veebruar]]

* Ameerika Ühendriikide president Donald Trump nimetas oma administratsiooni riikliku julgeoleku nõunikuks kindralleitnant Herbert Raymond McMasteri.
* Belgias Brüsselis kohtusid Euroopa Liidu konkurentsivaldkonna eest vastutavad ministrid. Eestit esindas kohtumisel majandus- ja taristuminister Kadri Simson.
* Belgias Brüsselis algas Euroopa Liidu ja euroala rahandusministrite kahepäevane kohtumiste seeria, millel Eestit esindasid rahandusminister Sven Sester ja rahandusministeeriumi asekantsler Märten Ross.
* Malaisia kutsus tagasi oma suursaadiku Põhja-Koreas, põhjuseks Põhja-Korea juhi poolvenna Kim Chŏng-nami mõrvamine Malaisia territooriumil, mille ettevalmistamises ja läbiviimises süüdistas Malaisia valitsus Põhja-Korea võime.
* Mägi-Karabahhis toimus põhiseaduslik referendum, millel 87,6% osalenutest toetas presidentaalse valitsuskorra kehtestamist ja sellest lähtuvalt peaministri ametikoha kaotamist. Ametlikel andmetel osales referendumil 76% tunnustamata riigi hääleõiguslikust elanikkonnast.
* Türgi võimud vabastasid kahtlustatuna seotuses 2016. aasta riigipöördekatsega ametist veel 227 kohtunikku ja prokuröri.
* Eesti välisminister Sven Mikser oli ametlikul visiidil Montenegros, kus ta kohtub presidendi Filip Vujanovići, peaministri Duško Markovići, välisministri Srdjan Darmanovići, Euroopa asjade ministri Aleksandar Andrija Pejovići ja parlamendi spiikri Ivan Brajovićiga.

## [[21. veebruar]]
 
* Aserbaidžaani president İlham Əliyev nimetas riigi asepresidendiks oma abikaasa Mehriban Əliyeva.
* Austraalias Melbourne'is kukkus mootoririkke tõttu ostukeskusse väikelennuk Beechcraft King Air. Lennuki pardal olnud piloot ja neli ameeriklasest reisijat hukkusid. Kuna ostukeskus oli õnnetuse ajal suletud, siis seal keegi kannatada ei saanud.
* Venemaa president Vladimir Putin rahuldas Tomski oblasti kuberneri Sergei Žvatškini tagasiastumispalve ja nimetas ta kuni uute valimisteni kuberneri kohusetäitjaks.
* Eesti president Kersti Kaljulaid andis kaitseväe juhatajale Riho Terrasele kindrali auastme. Otsuse auastme andmise kohta allkirjastas president päev varem.
* Eestisse saabus kahepäevasele ametlikule visiidile Euroopa Komisjoni hariduse ja kultuuri asedirektor Jens Nymand-Christensen, kes kohtus haridus- ja teadusministeeriumi ning kultuuriministeeriumi ametnikega, külastab Põltsamaa noortekeskust ja Eesti Rahva Muuseumi.
* Eesti keskkonnaminister Marko Pomerants oli visiidil Pärnu maakonnas.
* Eesti kultuuriminister Indrek Saar avas Lääne-Virumaal Eesti Teatriliidu Koolimäe loomemaja.
* Eesti riigihalduse minister Mihhail Korb külastas Harju maakonda, kohtudes Paldiski linna, Rae valla ja Anija valla juhtidega.

## [[22. veebruar]]

* Ameerika Ühendriikide sisejulgeolekuminister John Kelly oli visiidil Guatemalas, kus selgitas Ameerika Ühendriikide uue administratsiooni immigratsioonipoliitikat.
* Ameerika Ühendriikide president Donald Trump tühistas Barack Obama administratsiooni otsuse, millega oli lubatud transsoolistel inimestel haridusasutustes kasutada tualettruume vastavalt nende oma valikule ja mis oli esile kutsunud paljude konservatiivide meelepaha.
* Brasiilias astus tagasi välisminister José Serra. Välisministri kohuseid asus ajutiselt täitma Marcos Galvão.
* Haiti president Jovenel Moïse nimetas peaministri kandidaadiks Jack Guy Lafontanti.
* Lõuna-Aafrika Vabariigi ülemkohus blokeeris valitsuse otsuse lahkuda Rahvusvahelise Kriminaalkohtu jurisdiktsioonist. Kohus tunnistas otsuse põhiseadusega vastuolus olevaks, sest valitsus ei olnud sellele saanud parlamendi toetust. 
* Prantsusmaa sõltumatu tsentristist presidendikandidaat François Bayrou teatas, et loobub kandideerimast teise sõltumatu tsentristi Emmanuel Macroni kasuks.
* Somaalias toimus president Maxamed Cabdullaahi Maxamedi pidulik ametisse astumise tseremoonia.
* Türgi kaitseministeerium teatas, et lubab hakata naissõduritel kandma sõjaväevormi koos pearätiga.
* Ukraina pealinnas Kiievis korraldasid kolm rahvuslikku erakonda mõne tuhande osavõtjatega meeleavalduse, millel süüdistasid riigi poliitilist juhtkonda liigses nõrkuses Venemaa agressioonile vastuseismisel ja nõudsid riigijuhtide väljavahetamist.
* Eestis valis Ettevõtluse Arendamise Sihtasutuse nõukogu sihtasutuse uueks juhiks Alo Ivaski, kelle ametiaeg algab 20. märtsil.

## [[23. veebruar]]

* Ameerika Ühendriikide välisminister Rex Tillerson ja sisejulgeolekuminister John Kelly olid visiidil Mehhiko pealinnas México, kus nad kohtusid esmalt Mehhiko välisministri Luis Videgaray Caso ja hiljem ka Mehhiko presidendi Enrique Peña Nietoga. Suhted kahe riigi vahel olid pingestunud seoses Ameerika Ühendriikide presidendi Donald Trumpi immigratsiooni-, kaubandus- ja julgeolekupoliitikaga.
* Guatemala armee pidas kinni Hollandi mittetulundusühingule Women on Waves kuulunud laeva, mis püüdis riiki toimetada raseduse katkestamise tablette. Armee selgitas, et hollandlasteabordialane tegevus on vastuolus Guatemala põhiseadusega.
* Iraagi armee vallutas eduka sõjalise operatsiooniga äärmuslikult islamiorganisatsioonilt Islamiriik Mosuli lennujaama.
* Nigeris Tiloa linna lähistel Mali piiri ääres ründasid mässulised Nigeri armee patrulli. Rünnakus hukkus 15 ja sai vigastada 19 sõdurit.
* Prantsusmaal teatas erakonna Rohelised presidendikandidaat Yannick Jadot, et taandab oma kandidatuuri Sotsialistliku Partei kandidaadi Benoît Hamoni kasuks.
* Somaalia peaministriks nimetati Xasan Cali Khayre.
* Eestit külastas Euroopa Komisjoni tööhõive ja sotsiaalküsimuse volinik Marianne Thyssen, kes kohtus ka peaminister Jüri Ratase, haridus- ja teadusminister Mailis Repsi, sotsiaalkaitseminister Kaia Iva ning tervise- ja tööminister Jevgeni Ossinovskiga.

## [[24. veebruar]]

* Ameerika Ühendriikides keelas president Donald Trumpi administratsioon mitmetel administratsiooni suhtes kriitilistel meediaväljaannetel ja -kanalitel osalemise administratsiooni pressikonverentsil. Osalemiskeelu saanud väljaannete ja kanalite seas olid New York Times, Los Angeles Times, Politico, BBC ja CNN.
* Argentinas Santa Fe provintsis toimunud kahe bussi kokkupõrkes hukkus 13 ja sai vigastada veel üle 10 inimese.
* Boliivia parlamendi ülemkoda võttis vastu seaduse, millega laiendati peaaegu kahekordseks territoorium, millel on lubatud kokapõõsa kasvatamine. Eelmisel päeval oli seaduse vastu võtnud ka parlamendi alamkoda.
* Haiti parlament kinnitas riigi uueks peaministriks Jack Guy Lafontanti.
* Malaisia politsei avalikustas, et Põhja-Korea juhi poolvend Kim Chŏng-nam tapeti keemilise massihävitusrelvana keelustatud neurotoksiini VX abil, mis avaldab surmavat mõju 15 minutiga. Malaisia politsei pidas juba varem mõrvas kahtlustatuna kinni ühe vietnami ja ühe indoneesia päritolu naise.
* Sloveenias jõustus seadus, millega legaliseeriti samasooliste abielu.
* Eesti president Kersti Kaljulaid pidas Estonia kontserdisaalis traditsioonilise Eesti Vabariigi aastapäeva kõne ja korraldas piduliku aastapäeva vastuvõtu.
* Eesti peaminister Jüri Ratas andis koos haridus- ja teadusministri Mailis Repsi ning kultuuriministri Indrek Saarega Eesti Teaduste Akadeemia majas üle riiklikud teadus-, kultuuri- ja spordipreemiad ning Wiedemanni keeleauhinna.

## [[25. veebruar]]

* Ameerika Ühendriikides Georgia osariigis Atlantas toimunud Demokraatliku Partei rahvusliku komitee koosolekul valiti teises hääletamisvoorus partei esimeheks endine tööminister Tom Perez.
* Ameerika Ühendriikides Louisiana osariigis New Orleansis toimunud Mardi Gras' paraadi ajal sõitis purjus autojuht pealtvaatajate hulka, vigastades kokku 28 inimest, kellest viis vajasid ka haiglaravi.
* Aserbaidžaani ja separatistliku Mägi-Karabahhi piiril puhkes tulevahetus, milles hilisemate teadete kohaselt hukkus viis Aserbaidžaani sõdurit. Mägi-Karabahhi võimud teatasid, et nende poolel ohvreid ei olnud.
* Saksamaal Heidelbergis sõitis 35-aastane mees autoga rahva hulka, vigastades kolme inimest. Üks vigastatutest suri hiljem haiglas. Autojuht põgenes sündmuskohalt ja osutas hiljem kinnipidamisel politseile vastupanu, mistõttu oli politsei sunnitud teda haavama. Terrorismi motiivi on politsei rünnaku põhjusena välistanud.
* Tšehhis valiti riigi populaarseima erakonna ANO 2011 esimeheks tagasi rahandusminister Andrej Babiš. Oma kõnes lubas Babiš pärast sügiseste parlamendivalimiste võitmist ellu viia ulatuslikud maksukärped.

## [[26. veebruar]]

* Ameerika Ühendriikides Los Angeleses tehti teatavaks ja anti üle 89. Oscari auhinnad. Parima filmi auhinna võitis Barry Jenkinsi film "Kuuvalgus", parimaks režissööriks tunnistati filmi "La La Land" eest Damien Chazelle. Parima naispeaosatäitja auhinna sai Emma Stone ja parima meespeaosatäitja auhinna Casey Affleck.
* Austraalias Sydneys kohtusid Austraalia peaminister Malcolm Turnbull ja Indoneesia president Joko Widodo. Kohtumisel lepiti kokku kahe riigi vaheliste sõjaliste sidemete täielikus taastamises ja jõuti põhimõttelisele kokkuleppele ka mitmete sisseveotollide alandamises.
* Kõrgõzstani julgeolekuteenistus pidas kinni juhtiva opositsioonipoliitiku Ömürbek Tekebajevi, süüdistades teda korruptsioonis ja pettustes. Kui Tekebajev süüdi mõistetakse, ei võimalda see tal osaleda novembrikuistel presidendivalimistel.
* Rumeenia pealinnas Bukarestis avaldasid taas tuhanded inimesed meelt sotsiaaldemokraatliku valitsuse vastu, nõudes selle tagasiastumist ja väljendades usaldamatust valitsuse vastu, mis oli püüdnud pidurdada võitlust korruptsiooniga.
* Venemaal Moskvas marssisid kümned tuhanded inimesed, et meenutada kahe aasta möödumist opositsiooniliidri Boriss Nemtsovi mõrvast. Politsei nimetas marsil osalenute arvuks 5000 inimest, opositsiooni hinnangul võttis marsist osa 15 200 inimest.

## [[27. veebruar]]

* Ameerika Ühendriikide Senat kinnitas häältega 72:27 kaubandusministriks miljardär Wilbur Rossi; ametisse vannutati ta järgmisel päeval.
* Belgias Brüsselis toimus rohekasvugrupi ministrite kohtumine, millel Eestit esindas keskkonnaminister Marko Pomerants.
* Belgias Brüsselis toimus Euroopa Liidu energeetikaministrite kohtumine, millel esindas Eestit majandus- ja taristuminister Kadri Simson.
* Iisraeli õhujõud ründasid islamiliikumise Ḩamās positsioone Gaza tsoonis, haavates kokku nelja inimest. Iisraeli õhulöögid olid vastuseks Gaza tsoonist välja tulistatud raketile, mis tabas inimtühja piirkonda Iisraeli lõunaosas.
* Sõda Donbassis: Ukrainas teatasid venemeelsete separatistlike Donetski Rahvavabariigi ja Luhanski Rahvavabariigi võimud, et kui Ukraina valitsus ei lõpeta nende kontrolli all olevate alade suhtes kehtestatud raudteeblokaadi, vastavad nad sellele Ukraina keskvalitsuse kontrolli all olevatel aladel registreeritud ning Donetski ja Luhanski rahvavabariigis tegutsevate ettevõtete riigistamisega. Ultimaatumi tähtajaks anti 1. märtsi südaöö.
* Tonga peaminister ‘Akilisi Pohiva valitsus võitis parlamendis toimunud usaldushääletuse. Valitsuse jätkamist toetas 14, selle vastu oli 10 parlamendiliiget.
* Ungari võimud teatasid, et on alustanud piirile Serbiaga teise piiritara püstitamist. Tegemist on topeltbarjääriga, mis peaks muutma juba varem rajatud piiritara senisest veelgi turvalisemaks ja tõkestama efektiivsemalt illegaalsete immigrantide riiki pääsemist.
* Wallise ja Futuna ülemadministraatorina astus ametisse Jean-Francis Treffel.
* Eestis Kaitseväe keskpolügoonil algas 5. märtsini kestev õppus Talvelaager, millel osalesid lisaks Eesti kaitseväelastele ja kaitseliitlastele ka Eestis paikneva Ameerika Ühendriikide soomuskompanii võitlejad.
* Eesti välisminister Sven Mikser oli visiidil Moldovas, kus ta kohtus president Igor Dodoni, peaminister Pavel Filipi, välis- ja eurointegratsiooni minister Andrei Galburiga ning parlamendi spiiker Andrian Canduga.
* Eesti Keskerakonna Lasnamäe piirkonna juhatuse liikmeks valiti teiste seas ka erakonna endine esimees Edgar Savisaar. Piirkonna esimeheks valiti tagasi Olga Ivanova.

## [[28. veebruar]]

* Ameerika Ühendriikides Washingtonis kohtusid Ameerika Ühendriikide riigisekretär Rex Tillerson ja Hiina riiginõunik Yang Jiechi. Kohtumise keskmes olid küsimused, kuidas hoida ja parandada kahe riigi vahelisi suhteid, mis president Donald Trumpi ametiaja alguses on halvenenud.
* Ameerika Ühendriikide president Donald Trump pidas Ameerika Ühendriikide Kongressis kõne, kus pehmendas oma seniseid seisukohti immigratsiooni teemadel ja teatas, et on avatud immigratsioonireformile.
* Lõuna-Koreas esitasid prokurörid Samsungi juhatuse esimehele Jay Y. Leele ametliku süüdistuse pettuses ja altkäemaksu andmises. Lee on olnud vahi all alates 17. veebruarist seotuse tõttu president Park Geun-hye korruptsiooniskandaaliga.
* Paapua Uus-Guinea kindralkubernerina vannutati ametisse Bob Dadae.
* Poola valitsus teatas, et ei toeta riigi endise peaministri Donald Tuski nimetamist Euroopa Ülemkogu eesistuja ametikohale teiseks ametiajaks.
* Serbia keskosas Kragujevaci linnas relvastuse remonditöökojas toimunud plahvatuses hukkus üks ja sai vigastada veel 25 inimest.
* ÜRO Julgeolekunõukogus vetostasid Venemaa ja Hiina ettepaneku kehtestada Süüria valitsusele gaasirünnakute korraldamise eest rahvusvahelised majandussanktsioonid. Ettepaneku esitasid julgeolekunõukogule Prantsusmaa, Suurbritannia ja Ameerika Ühendriigid.
* Eestis oli visiidil Soome haridus- ja teadusminister Sanni Grahn-Laasonen, kes kohtus Eesti kultuuriministri Indrek Saare ning haridus- ja teadusministeeriumi ametnikega.
* Eesti kaitseminister Margus Tsahkna külastas Rapla maakonda, kus ta tutvus Kaitseliidu Rapla maleva ja Kaitseliidu kooliga.
* Eesti Rahvusraamatukogus toimus Eesti Raamatukoguhoidjate Ühingu aastakoosolek, kus anti üle ka ühingu aastaauhinnad. 2016. aasta teadusraamatukoguks kuulutati Tallinna Ülikooli Akadeemiline Raamatukogu, mis pälvis tunnustuse hilisõhtuti ja pühapäeval avatud nn öösaalide loomise eest.

## Viited